《鹦鹉洲感祢正平事》
清代·李岳生

文章树宏业，星日高空悬。道隆运斯极，福盛祸亦然。

祢君抱环质，豪气吞垓埏。荐牍北海修，鸾皇翔九天。

曹公不敢杀，崇望超班联。积重始招忌，忌死成其贤。

藉令际兹世，名士值几钱。骂座一灌夫，国中无与言。

弃置饿穷巷，翻得全天年。嗟哉等疣赘，荣瘁谁为传。

庶族各有赖，儒生今可怜。茫茫万古泪，恻恻埋重渊。

作者简介：李岳生，字子乔，武进人。诸生。有《小元池仙馆》、《味薏居》、《越雪庵》诸集。